Հայտնի կատակերգու դերասան և կասսայինների ռեժիսոր (և տվյալ դեպքում կասսայականությունը ամենևին չի սահմանում որակը, սակայն, ինչպես ասում են, պահանջարկը ծնում է արտադրանքը) Հայկ Մարությանը ժողովրդական թավշյա հեղափոխության ակտիվ մասնակիցներից էր և գրեթե միշտ գտնվում էր ապագա վարչապետ Նիկոլ Փաշինյանի կողքին: Վերջինս էլ դառնալով նոր կառավարության ղեկավարը չի դավաճանում ինքն իրեն և իր աջակիցներին նշանակում է բարձր պաշտոնների: Ի սկզբանե խոսվում էր այն մասին, որ Հայկ Մարությանը կդառնա Հայաստանի մշակույթի նախարարը, ինչը քննադատության ալիք բարձրացրեց: Սակայն այն բանի մասին խոսակցությունների ֆոնին, որ Տարոն Մարգարյանը՝ հանրապետականների իշխանության վերջին պատվարը, պատրաստվում է հրաժարական տալ (ինչը տեղի ունեցավ հուլիսի 9-ին), Մարությանի անունը սկսեցին հնչեցնել՝ որպես ապագա քաղաքապետի: Ճիշտ է նրա ճանապարհը դեպի այդ բաղձալի աթոռը այնքան էլ հարթ չէր. կրկին հասարակությունը ոչ միանշանակ արձագանքեց և արձագանքում է նրա թեկնածության հանդեպ, կարծելով, որ Նիկոլ Փաշինյանը կարող էր ընտրել ավելի ծանրակշիռ մեկին, իսկ «Քաղաքացիական պայմանագիր» կուսակցությունում իշխանության հիերարխիայի այս կարևորագույն պաշտոնին հավակնողները բավականաչափ էին: Իշխանության ներսում հիմնական մրցակիցն էր այժմյան խորհրդարանի պատգամավոր Ալեն Սիմոնյանը, սակայն նրա հավակնությունները արմատախիլ արվեցին: